สธ.แถลงเลื่อนฉีดวัคซีนโควิด "แอสตราเซเนกา" เหตุหลายประเทศในยุโรปสั่งระงับ หลังพบผลข้างเคียงเกิดภาวะลิ่มเลือด รอการสืบสวนเพื่อความปลอดภัย
เมื่อวันที่ 12 มี.ค. 64 ศ.เกียรติคุณ นพ.ปิยะสกล สกลสัตยาทร ที่ปรึกษาด้านยุทธศาสตร์และแผนงานการบริหารจัดการการให้วัคซีนป้องกันโรคติดเชื้อไวรัสโคโรนา 2019 (โควิด 19) พร้อมด้วย ศ.ดร.นพ.ประสิทธิ์ วัฒนาภา คณบดีคณะแพทยศาสตร์ศิริราชพยาบาล ม.มหิดล ศ.นพ.ยง ภู่วรวรรณ หัวหน้าศูนย์เชี่ยวชาญเฉพาะทางด้านไวรัสวิทยาคลินิก ภาควิชากุมารเวชศาสตร์ คณะแพทยศาสตร์ จุฬาลงกรณ์มหาวิทยาลัย ศ.เกียรติคุณ พญ.สมศรี เผ่าสวัสดิ์ นายกแพทยสภา และ นพ.เกียรติภูมิ วงศ์รจิต ปลัดกระทรวงสาธารณสุข แถลงข่าวกรณีเลื่อนการฉีดวัคซีน แอสตราเซนเนก้า        นพ.เกียรติภูมิ วงศ์รจิต ปลัดกระทรวงสาธารณสุข (สธ.) กล่าวว่า จากกรณีมีข่าวเมื่อวันที่ 11 มีนาคม 2564 ว่าประเทศเดนมาร์กได้ระงับการฉีดวัคซีนของแอสตราเซเนกา เนื่องจากมีภาวะลิ่มเลือดอุดตันในผู้รับการฉีดวัคซีนบางราย และมีการศึกษาในประเทศทางยุโรปซึ่งมีการใช้วัคซีนชุดนี้ไปแล้ว พบข้อมูลบางประการ ทางกระทรวงสาธารณสุขเดนมาร์ก จึงระงับการฉีดวัคซีนแอสตราเซเนกาชั่วคราว ทางกระทรวงสาธารณสุขของไทย และทางคณะแพทย์ จึงได้นำข้อมูลดังกล่าวมาพิจารณาอีกครั้ง เพื่อความปลอดภัย จึงได้มีการสั่งระงับไปก่อน และรอฟังผลการตรวจสอบหาสาเหตุที่เกิดขึ้นก่อน เพื่อความปลอดภัยของประชาชนมากที่สุด จึงขอชะลอไว้จนกว่าผลการหาสาเหตุจะออกมา        ศ.เกียรติคุณ นพ.ปิยะสกล แถลงว่า กระทรวงสาธารณสุขไทย มีเป้าหมายคือวัคซีนที่จะให้กับประชาชนจะต้องปลอดภัย ดังนั้นเมื่อมีรายงานอาการไม่พึงประสงค์เกิดขึ้นหลังการฉีดวัคซีน ก็ไม่จำเป็นต้องรีบฉีดวัคซีน แม้ทางบริษัทแอสตราเซเนกาจะยืนยันว่าวัคซีนมีประสิทธิภาพ มีคุณภาพและปลอดภัย ฉีดไปทั่วโลกแล้วกว่า 34 ล้านโดส แต่เมื่อมีคำแนะนำให้ชะลอก่อน ไทยก็ควรชะลอการให้วัคซีนไปก่อน เพื่อรอให้กระทรวงสาธารณสุขเดนมาร์ก รายงานผลการสืบค้นชัดเจนก่อนว่า อาการลิ่มเลือดที่เกิดขึ้น เกิดจากการฉีดวัคซีนโดยตรงหรือไม่ หากผลการตรวจสอบไม่พบว่ามีความเกี่ยวข้องกับวัคซีน ก็จะเดินหน้าฉีดวัคซีนให้กับประชาชนต่อไป พร้อมขอให้ประชาชนมั่นใจว่า สิ่งที่กระทรวงสาธารณสุขจัดหามาให้กับประชาชน เป็นสิ่งที่ดีที่สุดเท่าที่ทีมสาธารณสุขจะสามารถทำได้        ด้านศ.ดร.นพ.ประสิทธิ์ กล่าวว่า แอสตราเซเนกา ส่งวัคซีน ABB 5300 จำนวน 1 ล้านโดส ให้ 17 ประเทศในสหภาพยุโรป และมีการทยอยฉีด ผลปรากฏว่า เดนมาร์กพบผู้เสียชีวิต 1 คน ขณะเดียวกันมีผู้ป่วยหลายคนเกิดลิ่มเลือดขึ้นตามหลอดเลือดต่าง ๆ หลังรับวัคซีน ซึ่งอาการไม่พึงประสงค์ที่เกิดขึ้นนี้ยังไม่ได้สรุปว่าเกิดขึ้นจากวัคซีนป้องกันโควิด-19 แต่ด้วยกระบวนการด้านความปลอดภัยจะมีการประกาศชะลอการฉีดวัคซีนไปก่อน 2 สัปดาห์เพื่อสืบค้น ต่อมาไอซ์แลนด์ และนอร์เวย์ ประกาศชะลอการใช้วัคซีนโควิด-19 แม้ไม่ได้เกิดลิ่มเลือดในผู้รับวัคซีน แต่ชเพื่อติดตามผล และรอการสืบค้น ขณะที่เมื่อวาน(11มีค.) european medicines agency (EMA) ออกประกาศว่า ไม่ได้เป็นองค์กรที่ประกาศให้หยุดใช้วัคซีนแอสตราเซเนกา ยังยืนยันวัคซีนนี้ปลอดภัยและไม่ได้ประกาศให้หยุดใช้วัคซีนของแอสตราเซเนกาแต่จะไปสืบค้นเหตุการณ์ที่เกิดขึ้นว่าเกิดจากการฉีดวัคซีนหรือไม่ เมื่อข้อมูลพร้อมจะกลับมาใช้อีกครั้ง        ศ.นพ.ยง กล่าวว่า การชะลอให้วัคซีนแอสตราเซเนกา ไม่ได้หมายความว่าวัคซีนไม่ดี หรือมีปัญหา แต่เป็นการชะลอเพื่อรอผลตรวจสอบให้ชัดเจน รวมทั้งวัคซีนแอสตราเซเนกาในยุโรปนั้น เป็นส่วนที่ผลิตในยุโรป ส่วนของไทยผลิตในเอเชีย รวมทั้งไทยไม่ใช่ประเทศที่มีความเสี่ยงสูง ดังนั้นการชะลอฉีดออกไป 5-7 วัน หรือ 2 สัปดาห์ก็ไม่ได้ส่งผลกระทบอะไรมากนั้น จึงควรชะลอออกไปก่อน ไม่ใช่ยุติการฉีด